b"\n_START_ARTICLE_\nKyra Kyrklund\n_START_SECTION_\nRatsastusura\n_START_PARAGRAPH_\nKyrklund aloitti ratsastuksen 11-vuotiaana ratsastuskoulussa Helsingiss\xc3\xa4 Kristina Idmanin opetuksessa. T\xc3\xa4t\xc3\xa4 ennen h\xc3\xa4n oli ratsastanut kummit\xc3\xa4tins\xc3\xa4 ty\xc3\xb6hevosilla, mutta kun h\xc3\xa4n putosi sel\xc3\xa4st\xc3\xa4 ja katkaisi k\xc3\xa4sivartensa, vanhemmat p\xc3\xa4\xc3\xa4ttiv\xc3\xa4t ett\xc3\xa4 h\xc3\xa4nen oli parempi saada kunnon opetusta. H\xc3\xa4n aloitti kilpailemisen vuonna 1967 osallistumalla Dragon-nimisell\xc3\xa4 lainahevosella esteratsastukseen Lahdessa j\xc3\xa4rjestetyiss\xc3\xa4 pohjoismaisissa ratsastuskilpailuissa. Kahta vuotta my\xc3\xb6hemmin h\xc3\xa4n sai ensimm\xc3\xa4isen oman hevosensa Kasperin, jolla kilpaileminen jatkui junioritasolla menestyksekk\xc3\xa4\xc3\xa4sti niin koulu-, este- kuin kentt\xc3\xa4ratsastuksessakin._NEWLINE_1972 Kyrklund l\xc3\xa4hti Ruotsiin Str\xc3\xb6msholmin kansalliseen ratsastuskeskukseen opiskelemaan ratsastusta ja j\xc3\xa4i sinne yli kahdeksi vuodeksi. Suomeen palattuaan h\xc3\xa4n ty\xc3\xb6skenteli ensin estehevosten parissa mutta siirtyi my\xc3\xb6hemmin puhtaasti kouluratsastajaksi. H\xc3\xa4n perusti oman yrityksen, Helsingin Kilpatallin, ja johti sit\xc3\xa4 1976\xe2\x80\x931991. 1991 h\xc3\xa4n siirtyi Ruotsiin Flyingen orikeskukseen kouluratsastuksen p\xc3\xa4\xc3\xa4valmentajaksi ja 1998 edelleen Ison-Britannian L\xc3\xa4nsi-Sussexiin johtamaan omaa valmennuskeskustaan._NEWLINE_Kyrklundia ovat valmentaneet Walter Christensen, Herbert Rehbein ja aviopuoliso Richard White. Kyrklund on itse kouluttanut Grand Prix -tasolle k\xc3\xa4ytt\xc3\xb6\xc3\xb6ns\xc3\xa4 pitk\xc3\xa4lti toistakymment\xc3\xa4 menestyksek\xc3\xa4st\xc3\xa4 kouluhevosta, n\xc3\xa4iden joukossa Matador II, Edinburg ja Master. Lis\xc3\xa4ksi h\xc3\xa4n on kansainv\xc3\xa4lisesti tunnettu, suosittu ja menestyksek\xc3\xa4s kouluvalmentaja, joka kiert\xc3\xa4\xc3\xa4 maailmaa ahkerasti t\xc3\xa4m\xc3\xa4n ty\xc3\xb6n parissa. Vuoden 1988 kes\xc3\xa4olympialaisissa kuudenneksi sijoittunut Suomen kouluratsastusjoukkue koostui kokonaisuudessaan h\xc3\xa4nen oppilaistaan._NEWLINE_Kyrklundin tunnetuin ratsu lienee karismaattinen musta ori Matador II, joka lopulta nosti h\xc3\xa4net aivan maailman huipputasolle ja valittiin kansainv\xc3\xa4lisess\xc3\xa4 \xc3\xa4\xc3\xa4nestyksess\xc3\xa4 vuonna 2015 maailman kaikkien aikojen parhaaksi kouluhevoseksi. Ori my\xc3\xb6s toipui Soulin olympialaisten j\xc3\xa4lkeen sairastetusta vakavasta \xc3\xa4hkyst\xc3\xa4 ja siihen liittyneist\xc3\xa4 suurista leikkauksista ja saavutti Kyrklundin kanssa viel\xc3\xa4 MM-hopeaa 1990, h\xc3\xa4viten ainoastaan maailman kouluratsastusareenoita tuolloin hallinneelle Nicole Uphoff-Beckerille ja Rembrandtille, sek\xc3\xa4 maailmancupin finaalivoiton 1991. Vuoden 1992 olympialaisilta odotettiinkin suuria, mutta Matadorin omistajat p\xc3\xa4\xc3\xa4ttiv\xc3\xa4t yll\xc3\xa4tt\xc3\xa4en hyv\xc3\xa4n tarjouksen saatuaan myyd\xc3\xa4 oriin japanilaiselle kouluratsastajalle, ja Kyrklund n\xc3\xa4ytti j\xc3\xa4\xc3\xa4v\xc3\xa4n ilman olympiahevosta. Vuoden 1991 lopulla h\xc3\xa4n kuitenkin osti itselleen siron mustan ven\xc3\xa4l\xc3\xa4isoriin Edinburg. Puolessa vuodessa Kyrklund nosti t\xc3\xa4m\xc3\xa4n aiemmin Grand Prix -tasolla kilpailemattoman hevosen sensaatiomaisesti 5. sijalle 1992 olympialaisissa.\n_START_SECTION_\nNykytilanne\n_START_PARAGRAPH_\nKyrklundin viimeisin arvokisaratsu on ruotsinpuoliveriruuna Max, h\xc3\xa4nen aiemmin ratsastamansa Masterin vuonna 1995 syntynyt j\xc3\xa4lkel\xc3\xa4inen. Kyrklund ratsasti kouluratsastuksen MM-kilpailuissa Aachenissa vuonna 2006 Maxilla sijoittuen seitsem\xc3\xa4nneksi ja kahdenneksitoista. Huhtikuussa 2007 h\xc3\xa4n sijoittui Maxilla Las Vegasissa j\xc3\xa4rjestetyiss\xc3\xa4 kouluratsastuksen maailmancupin finaalissa nelj\xc3\xa4nneksi, ja seuraavana vuonna ratsukko paransi sijoituksensa 's-Hertogenboschissa kolmanneksi. Pekingin olympialaisissa elokuussa 2008 ratsukon sijoitus oli kahdeksas. _NEWLINE_Syyskuussa 2009 Kyrklund ilmoitti, ettei h\xc3\xa4n kilpaile Maxilla en\xc3\xa4\xc3\xa4 huipputasolla. H\xc3\xa4n jatkaa kuitenkin kouluratsastusuraansa uusilla hevosilla.\n_START_SECTION_\nMuuta\n_START_PARAGRAPH_\nKyrklund on kirjoittanut yhdess\xc3\xa4 Jytte Lemkowin kanssa ratsastusoppaan Kyra ja ratsastuksen taito (julkaistu my\xc3\xb6s ruotsiksi, englanniksi, saksaksi, tanskaksi ja hollanniksi), joka perustuu h\xc3\xa4nen koulutus- ja valmennusmenetelmiins\xc3\xa4. _NEWLINE_Kyrklundin omistamalla Kyra K -tuotemerkill\xc3\xa4 myyd\xc3\xa4\xc3\xa4n ratsastusvaatteita._NEWLINE_Kyrklund perusti Ruskeasuolla sijaitsevan Helsingin Kilpatallin vuonna 1977._NEWLINE_Suomen Ratsastajainliitto my\xc3\xb6nsi Kyrklundille vuonna 1992 erityisen ansioituneille suomalaisille kilparatsastajille my\xc3\xb6nnett\xc3\xa4v\xc3\xa4n Mestariratsastajamerkin numero 1._NEWLINE_Huhtikuussa 2014 Kyrklundilla diagnosoitiin rintasy\xc3\xb6p\xc3\xa4."